“ดาวโจนส์ฟิวเจอร์” ร่วงกว่า 200 จุด นลท.จับตางบกลุ่ม “ค้าปลีก” สหรัฐ
“ดาวโจนส์ฟิวเจอร์” ร่วงกว่า 200 จุดช่วงเช้าวันนี้ นักลงทุนจับตาผลประกอบการของบริษัท “ค้าปลีก” สหรัฐฯในสัปดาห์นี้
“ดาวโจนส์ฟิวเจอร์” ร่วงกว่า 200 จุดช่วงเช้าวันนี้ นักลงทุนจับตาผลประกอบการของบริษัท “ค้าปลีก” สหรัฐฯในสัปดาห์นี้
16 พ.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 200 จุดในช่วงเช้านี้ ขณะที่นักลงทุนจับตารายงานผลประกอบการของบริษัทค้าปลีกสหรัฐในสัปดาห์นี้ ซึ่งรวมถึงวอลมาร์ท และโฮมดีโปท์
โดย ณ เวลา 09.42 น.ตามเวลาไทย ดัชนีดาวโจนส์ฟิวเจอร์ร่วงลง 204 จุด หรือ -0.64% แตะที่ 31,916 จุด
ทั้งนี้ ในสัปดาห์ที่ผ่านมา ดัชนีดาวโจนส์ปรับตัวลง 2.1% ขณะที่ดัชนี S&amp;P500 และ Nasdaq ลดลง 2.4% และ 2.8% ตามลำดับ โดยส่วนใหญ่เป็นผลมาจากความกังวลที่ว่า ธนาคารกลางสหรัฐ (เฟด) จะเร่งปรับขึ้นอัตราดอกเบี้ยเพื่อสกัดเงินเฟ้อ หลังจากดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.3% ในเดือนเม.ย. เมื่อเทียบรายปี สูงกว่าที่นักวิเคราะห์คาดการณ์ที่ระดับ 8.1% และใกล้เคียงกับระดับสูงสุดในรอบ 40 ปีซึ่งอยู่ที่ 8.5%
ด้านนักลงทุนจับตาผลประกอบการไตรมาส 1 ของบริษัทค้าปลีกสหรัฐในสัปดาห์นี้ ซึ่งรวมถึง วอลมาร์ท, ทาร์เก็ต และโฮมดีโปท์
นอกจากนี้ นักลงทุนยังจับตากระทรวงพาณิชย์สหรัฐเตรียมเปิดเผยยอดค้าปลีกประจำเดือนเม.ย. ในวันพรุ่งนี้ (17 พ.ค.) เวลา 19.30 น.ตามเวลาไทย
ส่วนยอดค้าปลีกเดือนมี.ค.ของสหรัฐเพิ่มขึ้น 0.5% เมื่อเทียบรายเดือน ซึ่งต่ำกว่าที่นักวิเคราะห์คาดว่าจะเพิ่มขึ้น 0.6%